**Tore Eikeland** (født 18. mai 1990 på Osterøy, død 22. juli 2011 på Utøya) var en norsk politiker i Arbeiderpartiet og leder for AUF i Hordaland.

Eikeland vokste opp i tettstedet Valestrandsfossen på Osterøy. Som 16-åring var han med på å grunnlegge paraplyorganisasjonen *Europeisk Arbeiderungdom*. Eikeland var elev ved Bergen katedralskole fra 2006 til 2009. Fra 2009 studerte han sammenlignende politikk ved Universitetet i Bergen og skulle etter planen starte på tredje studieår i august 2011. I 2009 ble han valgt som leder for AUF i Hordaland og ble i tillegg valgt inn i Hordaland fylkesting i 2011.

Drept på Utøya
--------------

Eikeland mistet livet under massakren på Utøya den 22. juli 2011. Han ble bisatt fra Hamre kirke på Osterøy den 5. august. Ledervervet i Hordaland AUF ble overtatt av Linn Kristin Engø.

Jens Stoltenberg beskrev ham som en av de mest lovende unge politikere. Han ble omtalt som engasjert og initiativrik, og som en meget god taler, og ble sagt å være en ressurssterk ung mann med glimt i øyet og sterke meninger. Han stod på åttendeplass på Arbeiderpartiets liste ved fylkestingsvalget i 2011, og ville ha blitt en av sitt partis 16 representanter i forsamlingen.

> En annen som er borte er Tore Eikeland. Leder av AUF i Hordaland, og en av våre mest talentfulle ungdomspolitikere. Jeg husker han fikk hele landsmøtet i Arbeiderpartiet til å juble, da han holdt et engasjert innlegg mot EUs postdirektiv, og vant. Nå er han død. Borte for alltid. Det er ikke til å begripe.
> 
> 
> Jens Stoltenberg i sin tale ved minnegudstjenesten i Oslo domkirke 24. juli 2011
> 
>

Ettermæle
---------

I 2012 ble Tore Eikeland posthumt hedret med tittelen *Årets Europeer* av organisasjonen Europeisk Ungdom, for særskilt innsats for den norske EU-saken eller europeisk samarbeid.

I 2012 ble han hedret med en minneplate ved Universitetet i Bergen. Daværende statsråd Anne-Grete Strøm-Erichsen avduket minneplaten.

I 2013 ble *Tore Eikelands legat* etablert av familien i samarbeid med organisasjone Projects Abroad, en av verdens største formidlere av frivillig arbeid. Broren Robert Eikeland er styremedlem i legatet, som har hjulpet flere hundrede barn i Ghana og Sør-Afrika til utdanning og kunnskap om politikk og demokrati.

Referanser
----------

1. 1 2 3   Politi- og lensmannsetaten, «Navn på omkomne etter tragediene på Utøya og i Oslo»[Hentet fra Wikidata]
2. ↑   www.europeiskungdom.no, besøkt 12. desember 2018[Hentet fra Wikidata]
3. ↑  Hellem-Hansen, Viktoria L. (20. juli 2020). «Ni år etter terroren merkes fortsatt tapet i politikken». *NRK*. Besøkt 3. oktober 2020. «Fem år på rad besøkte Eikeland Utøya, og han stod på liste til valget høsten 2011 for å bli en av partiets representanter i fylkestinget i Hordaland. Jens Stoltenberg navnga ham spesifikt som ett av 22. juli-ofrene i en minnegudstjeneste i Oslo domkirke 24. juli 2011, to dager etter angrepet.»
4. ↑  «Til minne om Tore Eikeland». *Universitetet i Bergen*. Besøkt 19. april 2022.
5. ↑  «Charity». *Tore Eikelands Legat* **(engelsk)**. Besøkt 19. april 2022.
6. ↑  «Navn på omkomne etter tragediene på Utøya og i Oslo». Politiet. Arkivert fra originalen 29. juli 2011.
7. ↑  «Tore Eikeland (21) begravet». *www.bt.no*. Besøkt 19. april 2022.
8. ↑  Hordaland AUF: Om oss[*død lenke*]
9. ↑  «Nå er han død. Borte for alltid.»
10. ↑  «Årets Europeer». *Europeisk ungdom*. Arkivert fra originalen 4. mai 2022. Besøkt 19. april 2022.
11. ↑  «Ble årets europeere etter sin død». *www.bt.no*. Besøkt 19. april 2022.
12. ↑  «Hedret Eikeland». *Universitetet i Bergen*. Besøkt 19. april 2022.
13. ↑  Lura, Christian (20. juli 2018). «Tore døde på Utøya – minnelegat utdanner politiske talenter i Afrika». *NRK*. Besøkt 19. april 2022.

Eksterne lenker
---------------

* (no) Tore Eikeland taler til landsmøtet 2011 - EUs postdirektiv
* (no) Tore Eikelands siste tale

|  |  |
| --- | --- |
| Oppslagsverk/autoritetsdata | Geni
 |